
Предложения по проекта могат да бъдат депозирани в Община Бургас, както и на следните електронни адреси: council@burgas.bg и z.georgieva@burgas.bg в 14-дневен срок от публикуването му

МОТИВИ

За изменение допълнение и на Наредба за определянето и администрирането на местните такси и цени на услуги на територията на Община Бургас, приета от Общински съвет - Бургас

1. Причини, които налагат приемането на допълнение и изменение на Наредба за определянето и администрирането на местните такси и цени на услуги на територията на Община Бургас, приета от Общински съвет – Бургас:

С решение по т.3 от 17.12.2015 год. /Протокол № 6/. Общински съвет гр. Бургас    измени и допълни Наредбата за определянето и администрирането на местните такси и цени на услуги на територията на Община Бургас, приета с решение на Общински съвет – Бургас, протокол №44, т.1 от 19.03.2003 г., с последващи изменения и  допълнения

В Приложение № 2 Тарифа на цени на услуги и права, предоставени от общината, съгласно чл. 6, ал. 2 от Закона за местните данъци и такси на територията на Община Бургас,  Раздел VI Услуги извършвани от ОП „Спортни имоти“ е  пропусната т. 20 „Закрит плувен басейн к/с „Меден Рудник”. Това е видно и от табличното номериране на самата тарифа, тъй като след точка 19 е изписана т. 21. Това налага да бъде допълнена наредбата като в раздел VI се добави точка 20 „Закрит плувен басейн к/с Меден Рудник”.   

Въвежда се нова цена за деца до 12 годишна възраст в размер от 1,00 лв., за всички плувни басейни, тъй като през 2016 година, за всички деца, ползващи басейните, ще има сключена застраховка. 

Плувният басейн се намира УПИ I, кв. 135 по плана на РЦ „Меден Рудник”, с идентификатор 07079.651.72 по КККР на гр. Бургас и е предоставен за стопанисване и управление на общинското предприятие с решение по т.16 на Общински съвет - Бургас, съгласно протокол  № 38/22.07.2014 година. 

Освен това в т.21 Рибарско пристанище „Сарафово” от тарифата е пропуснато да се изпишат цените за други услуги, като същите са изброени в табличен вид без да е посочен съответния размер на цената. Сред неостойностените услуги са: Хелинг в една посока, Хелинг в две посоки, миене на корпуса до 12 м.-без човек, миене на корпуса до 12 м.-с човек,  миене на корпуса над 12 м.-без човек на метър, миене на корпуса над 12 м.-с човек на метър, ползване на работна ръка от персонала на пристанище Сарафово-човекочас, ползване на охраняем паркинг на час, ползване на охраняем паркинг над 5 часа в рамките на един ден. Предложените за допълване размери на съответните цени на изброените услуги не се различават от действалите през 2015 година, включени в актуализираната редакция на тарифата. 

Ето защо се налага актуализация на Наредбата за  определянето и администрирането на местните такси и цени на услуги на територията на община Бургас  и Тарифата към нея, с цел определяне на цени за услугите, които ще предоставя Община Бургас, чрез ОП „Спортни имоти” за 2016 година.

2. Цели, които се поставят:

При формирането на цените на описаните услуги, които следва да се предоставят от ОП „Спортни имоти” определяща е пазарната ситуация към настоящия момент. Общинското предприятие цели с дейността си да реализира, както финансови постъпления за община Бургас, така и да стимулира подрастващото население да спортува активно, тъй за деца до 12 годишна възраст е определена такса от 1,00 лв. която  се налага от факта, че през 2016 година, всички деца ползващи басейните ще има сключена застраховка. При формирането на цените за предоставяните услуги водещи са действащите към момента тарифи на останалите плувни басейни на територията на Община Бургас. Освен това цените са съобразени и със статусите на представители от различни социални групи. Определени са единични цени, които са съобразени с възрастта, образованието и социалния статус на потребителите. За плувния басейн има предвидени абонаментни карти, които от своя страна ще дават възможност за ползване на всички басейни, стопанисвани от предприятието.

При формирането на цените за други услуги, които ще предоставя рибарското пристанище, са взети под внимание и цените на същата услуга, която предлагат останалите пристанища по южното Черноморие. Предложените такси са определени в зависимост от дължината на плавателни съд, относно цените за ползване на охраняемия паркинги на територията на община Бургас. (паркинг  ул. „Гурко”, подземен паркинг „Опера”, паркинг „Пиргос”)

3. Финансови и други средства, необходими за прилагането на новата уредба:

Предвидените допълнения в Наредбата за определянето и администрирането на местните такси и цени на услуги на територията на Община Бургас, приета от Общински съвет – Бургас не предполагат преки финансови средства необходими за прилагане на новата уредба. 

4. Очаквани резултати от прилагането, включително финансовите, ако има такива:

Очакванията от настоящите допълнения в Наредбата за определянето и администрирането на местните такси и цени на услуги на територията на Община Бургас, са пряко свързани с увеличаване на финансовите постъпления на ОП „Спортни имоти”, респективно за Община Бургас. 

5. Анализ за съответствие с правото на Европейския съюз:

Настоящите допълнения и изменения на Наредба за определянето и администрирането на местните такси и цени на услуги на територията на Община Бургас са в пълно съответствие с европейското законодателство и спазвайки в пълнота разпоредбите и целите на националното и местно законодателство.

ІІ. Съгласно действащата Наредба за определянето и администрирането на местните такси и цени на услуги на територията на Община Бургас, приета от Общински съвет – Бургас, общинската администрация, чрез Дирекция „Устройство на територията“ и  Дирекция „Строителство“ при Община Бургас предоставят технически и административни услуги, предвидени по закон и произтичащи от естеството на дейността им. За предоставяните до момента услуги, Общински съвет – Бургас е приел такси и цени, които са включени съответно в Приложение № 1 и Приложение № 2 към Наредбата.
1. Причини, които налагат приемането на допълнение и изменение на Наредба за определянето и администрирането на местните такси и цени на услуги на територията на Община Бургас, приета от Общински съвет – Бургас:
През годините от приемането на Наредбата, разделите касаещи дейността на Дирекция „Устройство на територията“ и  Дирекция „Строителство“, предвидени с Приложение № 1 и Приложение № 2 са били изменяни и допълвани многократно. Към настоящия момент уредбата на таксите и цените на технически и административни услуги, предоставяни от ресор „Устройство на територията и строителство“ съдържа множество неточности, произтичащи от изменения в нормативната уредба. 

След обстоен преглед на въведените размери на такси и цени, се установи, че част от тях са неадекватни към икономическата обстановка и пазара на сходен вид услуги. Част от регламентацията се явява прекалено обща и не кореспондира с обхвата на работа и необходимото време за изпълнение по съответното административно производство.

Нормативни изменения от последните години налагат актуализация на терминологията и изменение в наименованието на част от услугите. С действащата нормативна уредба дейността на ресора се разшири, поради което се прави предложение за заличаване на неприложимите към настоящия момент услуги и допълване на приложенията с нови.

От друга страна, част от цените в посочените точки от тарифата за цени на услуги бяха формулирани без ДДС. Част от предоставяните услуги бяха грешно формулирани и логически следваше да се организират в нови групи, други да бъдат обобщени.
В Приложение № 1, Раздел V „Такси на технически услуги“, следва да се направи изменение в наименованието на услугата по т. 2 в съответствие с разпоредбите на Закона за устройство на територията, който не използва термина „скица“, а „виза за проектиране“. В т. 6 към същия раздел е наложително да се допълни уточнение, че заверка на документация се извършва с гриф „Вярно с оригинала“.

Изложеното налага извода, че е необходимо да се извърши цялостна ревизия на Раздел ІІІ от Приложение № 2 на Наредбата и да се извърши допълнение и изменение на Раздел V, т. 2 и т. 6 от Приложение № 1 на Наредбата, в съответствие с направените предложения с проекта на решение. Във връзка с ценообразуването на размерите на някои от цените, следва да се даде дефиниция на понятието „Проектна строителна стойност /ПСС/“
2. Цели, които се поставят:

Целта на предложените изменения и допълнения е да се актуализира формулировката на предоставяните от ресор Устройство на територията и строителството услуги в съответствие с действащата нормативна уредба, да се оптимизира работата на съответните общински дирекции, да се структурират и формулират по-ясно предлаганите услуги и тяхната стойност, както и да се постигне адекватност и съразмерност на стойностите на услугите, съобразно вложения ресурс и пазарните цени на сходни услуги на свободния пазар.
Следва да се отбележи, че всички цени на услуги са разработени при съобразяване разходваните средства за обезпечаване на предоставянето им, като се цели цените да покриват себестойността на услугата и разходите по извършването й.
3. Финансови и други средства, необходими за прилагането на новата уредба:

Предвидените допълнения в Наредбата за определянето и администрирането на местните такси и цени на услуги на територията на Община Бургас, приета от Общински съвет – Бургас не предполагат преки финансови средства необходими за прилагане на новата уредба. 

4. Очаквани резултати от прилагането, включително финансовите, ако има такива:

Очакванията от настоящите допълнения и изменения на Наредба за определянето и администрирането на местните такси и цени на услуги на територията на Община Бургас са свързани с по-добра организация на работата на общинската администрация в Дирекциите „Устройство на територията“ и „Строителство“, ясна формулировка на предоставяните услуги, достъпност и подобряване качеството на предоставяните услуги. 

5. Анализ за съответствие с правото на Европейския съюз:

Настоящите допълнения и изменения на Наредба за определянето и администрирането на местните такси и цени на услуги на територията на Община Бургас са в пълно съответствие с европейското законодателство и спазвайки в пълнота разпоредбите и целите на националното и местно законодателство.

